Italiaman apachimänanpaj parlacuriycur Pablutapis waquin prësucunatapis capitan Julioman entregaran.
Chay capitanga caycaran «Augusto» nishan batallunpa mandajninmi.
Chauraga Adramitiopita shamoj büquiman wicharäcuna.
Chay büquiga Asia probinsyapa lamar cuchun ichinancunacho ichiycur-ichiycur päsanan caran.
Nogacunawan aywaran Aristarcupis.
Payga caran Macedonia probinsyacho caj Tesalónica siudäpitami.
Waranninna Sidonman chayaräcuna.
Capitan Julioga alli shongu car Pabluta ermänucunawan tincuchiran.
Chaura ermänucunaga Pabluta sumaj atindiran.
Sidonpita aywacuptëcuna nogacuna aywanäpaj caj-läpita fiyupa wayrämuran.
Chaymi mana wayrashallanpa,
lamar chaupin Chipre tishgu cuchullanpa aywarä.
Chaypita Cilicia,
Panfilia chimpanpa päsar chayaräcuna Liciacho caj Mira marcaman.
Mira marcacho capitan Julio tariran Alejandriapita Italiaman aywaycaj büquita.
Chaura chaymanna nogacunata wichächimaran.
Achca junaj aywaycarpis aywayta mana atiparäcunachu.
Ñacar-raj chayaräcuna Gnido marca ñaupanman.
Aywanäpaj caycaj-läpita fiyupa wayra shamuptinmi aywaräcuna lamar chaupin Creta tishgu ñaupallanpa.
Chaypa alläpa mana wayraptinmi päsacuräcuna Salmón marca ñaupanpa.
Lamar cuchullanpa aywar ñacar-raj tumaräcuna.
Chaypitana «Buenos Puertos» nishanman chayaräcuna.
Chayga caran Lasea marcapa sercancho.
«Buenos Puertos» nishanman chayanäcunapäga achca junajrämi ñacaräcuna.
Tamya wichanna captinmi büquiwan puriypis sasana caran.
Chaymi büquicho aywaycajcunata Pabloga willaparan:
«Taytacuna,
amana aywashunnachu.
Aywarga mana allipämi aywashun.
Büquipis,
carganpis ushacanmanmi.
Quiquinchïcunapis wañuycushwanmi.»
Chayno niptinpis capitan Julioga Pablo nishanta mana wiyaj-tucuranchu.
Chaypa ruquenga manijajtawan büquipa duyñun nishanta wiyacuran.
Tamya wichan Buenos Puertuscho goyänäcunapäga manami allichu caran.
Chaymi llapanë-japuy yarparä Cretacho caycaj Fenice marcaman aywacuyta,
tamya wichan chaycho goyänäcunapaj.
Chay marcami ichanga tamya quillacho goyänanpäpis alli caran.
Surpita wall-wallyayllapa alli wayra wayrämuptin aywanäcunapaj allino caran.
Chaymi lamar chaupin Creta tishgu cuchullanpa aywaräcuna.
Yargushäcunapita manapis aycällatana «Euroclidón» nishan fiyu wayra lamar chaupin Creta tishgu lädupita fiyupa wayrämuran.
Chaymi büquita juc-läpana apayta gallaycuran.
Chaura wayra shamushan caj-läpa aywayta mana puydir cachaycuräcuna wayra apashallanpana büqui aywacunanpaj.
«Cauda» nishan lamar chaupin tishgu ñaupanpa päsar chayaräcuna alläpa mana wayrashan partiman.
Chaycho fiyupa sasatarämi garachaypa apashan salbacuna can'wata büquiman wichächiräcuna.
Nircur quiquin büquitapis mana paquinanpaj wascacunawan wataran.
Lamar rurincho «Sirte» nishan chucru agushman tacacänanta manchacurmi wayrawan tangachicunan tëlacunatapis jorguriycuran.
Chaynöllatana nogacunataga wayra apamaran.
Waranninpis chaynölla fiyupa wayra captin büquipita cargacunata lamarman garpuriran.
Quimsa junajchönaga chaynölla wayrämuptin büquicho mana alläpa nistacashan cajcunataga garpuriran.
Pucutay chaparaptinmi achca junajna intitapis ni goyllartapis mana ricaräcunachu.
Fiyupa wayrämuptinmi cawaytapis mana yarparäcunanachu.
Achca junajna imatapis mana micuptinmi llapanpa chaupinman ichiycur Pablo niran:
«Taytacuna,
nishäta wiyamanquiman caran.
Cretapita mana llojshimorga manami ñacashwanchu caran.
Imatapis manami lamarman garpushwanchu caran.
Imano carpis cananga ama llaquicushunnachu.
Büqui ushacaptinpis manami mayganchïpis wañushunpächu.
Maquincho chararämaj Tayta Diosmi anjilninta chacay cachamusha.
Anjilmi nimasha:
‹Pablo,
ama manchacuychu.
Gamga Romaman chayar mandaj Cesarpa ñaupanchömi declaracunqui.
Büquicho caycaj runacunatapis gam-raycumi Dios salbanga› nir.
Taytacuna,
anjil chayno willaycämashaga ama manchacushunnachu.
Nogaga Tayta Diosmanmi yäracö.
Anjil nimashannöllami canga.
Büqui ushacaptinpis lamar chaupin tishgu cantunmanmi lamar yacu jitarimäshun» nir.
Chunca chuscu (14) junajna «Adriático» lamarcho wayra wacman cayman puriycächimaptin,
büqui manijajcunaga pullan pagas mayaran allpaman chayaycashäcunata.
Lamarpa jonduyninta tupuptin caran quimsa chunca sojta (36) metru.
Yapay tupuptin ishcay chunca ganchis (27) metrunöllana caycaran.
Gagaman tacacänanta manchacur büqui ichichicunan chuscu anclacunata lamarman cacharpur shuyarparan pacha waränancama.
Ichanga büqui manijajcuna gueshpicuriyta yarparan.
Chaymi büquipa puntanpapis anclata urächej-tumpalla salbacuna can'wata uraycächiran.
Pabluna capitantawan suldärucunata willaran:
«Büqui manijajcuna gueshpiyta munaycan.
Paycuna aywacuptenga manami salbacunquipächu» nir.
Chayno niptinmi suldärucunaga salbacuna can'wa wataraycajpa wascancunata cuchuriran lamarman yagacunanpaj.
Pacha wararcuptinna runacunata Pablo shacyächiran:
«Taytacuna,
micushun ari.
Chunca chuscu (14) junajnami mana imatapis micushcanchïchu.
Nogaga gamcunata ruwä imallatapis micunayquipaj.
Micunayqui salbacunayquipaj balurniqui cananpaj.
Manami mayganchïpis wañushunpächu» nir.
Nircorga llapanpa ñaupancho Tayta Diosta agradësicurir tantata paquircur micupacuran.
Chauraga shacyarna waquin caj runacunapis micuran.
Büquicho aywajcunaga carä ishcay pachac ganchis chunca sojtan (276) runacunami.
Llapan micuran sacsananyaj.
Nircurna büqui ancashyänanpaj lamarman rïguta garpuriran.
Pacha wararcuptin büqui manijajcunaga mana musyaranchu mayman chayaycashantapis.
Sumaj achicyarcuptinnami lamar chaupincho pampayoj tishguta ricaran.
Chaura chayman büquita chayachiyta munaran.
Chaymi büqui ichichicuna anclacuna watarashan wascancunata roguriran lamarcho anclacuna quëdacunanpaj.
Büqui manijacunaga timunnintapis pascariycäriran.
Wayra tangacunan tëlatapis janajman chutarcäriran wayra apananpaj.
Chaura büquiga lamar cantunman aywayta gallaycuran.
Aywaycashanchömi büquiga chucru aguman chayar lajtacäcuran.
Mana cuyucurannachu.
Chaura wayrawan yacu jaytar cuyuycächiptillan büquipa guepa caj puntantaga paquir-usharan.
Chaura prësucuna mana gueshpinanpaj suldärucunaga wañuchiyta munaran.
Chaymi Pabluta salbayta munar capitan Julio niran:
«Ama pitapis wañuchiychu.
Bäñayta yachajcunaga cantuman llojshichun.
Waquinna tablacunata,
büqui paquishancunata charicurcur cantuman llojshichun.»
Chaynöpami llapanë mana wañuypa lamar cantunman llojshirä.
Chaura llapanë lamarpita llojshircärir musyaräcuna chay lamar chaupin tishgupa Malta jutin cashanta.
Chaycho tiyaj runacunaga allimi caran.
Tamyawan gasaptin ninata ratachiran.
Nircur nogacunata gayamaran mashacunäpaj.
Pablupis chaqui rämacunata shuntarcur ninaman gaycuran.
Chaura ninapita culebra gueshpir llojshiraycamur maquinpita amucurcuran.
Pablupa maquincho culebra warcuraycajta ricar chaycho tiyaj runacunaga parlaran:
«Cay runaga wañuchicojmi canga.
Chaychari lamarpita llojshisha caycaptinpis bingansata cutichej diosaga mana cacharinchu» nir.
Pablunami culebrata tapsiriran ninaman.
Culebra cañishanga manami imanaranpischu.
Ricarpaycajcunaga yarparan Pablupa maquin jacacurcunanta,
illajpita wañucäcunanta.
May öra imapis mana päsaptenga Pablupaj niran:
«Cay runaga dios-imachari.»
Nogacuna caycashä ñaupallancho caycaran Publio jutiyoj runapa chacran.
Publioga chay tishgucho mas rispitädu runami caran.
Nogacunata quimsa junaj pachächimar cushisha atindimaran.
Chaychömi Publiopa taytan rupaywan disintiryawan cämacho jitaraycaran.
Chaymi gueshyaycajman yaycuycur payta allchacächinanpaj Tayta Diosta Pablo mañacuran.
Nircur paypa jananman maquinta churaycuptin allchacäcuran.
Chay runa allchacashanta mayaycur tishgucho gueshyajcunaga Pabluman shamuran.
Chaura llapanta allchacächiran.
Paycunaga alli ricamar nogacunata garamaran.
Chaypita büquiwan aywacunäpaj caycaptëcuna pishëmashancunata goycallämaran.